CELEX: 32011D0881
Language: lt
Date: 1324425600000
Title: 2011/881/ES: 2011 m. gruodžio 21 d. Komisijos įgyvendinimo sprendimas dėl finansavimo sprendimo remti savanoriškus bičių šeimų nykimo priežiūros tyrimus (pranešta dokumentu Nr. C(2011) 9597)

23.12.2011   
            
            
               LT
            
            
               Europos Sąjungos oficialusis leidinys
            
            
               L 343/119
            
         KOMISIJOS ĮGYVENDINIMO SPRENDIMAS
   2011 m. gruodžio 21 d.
   dėl finansavimo sprendimo remti savanoriškus bičių šeimų nykimo priežiūros tyrimus
   (pranešta dokumentu Nr. C(2011) 9597)
   (2011/881/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 22–24 straipsnius,
   atsižvelgdama į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 75 straipsnio 2 dalį,
   atsižvelgdama į 2002 m. gruodžio 23 d. Komisijos reglamentą (EB, Euratomas) Nr. 2342/2002, nustatantį išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (3) (toliau – įgyvendinimo taisyklės), ypač į jo 90 straipsnį,
   kadangi:
   
               (1)
            
            
               Sprendime 2009/470/EB nustatytos procedūros, reglamentuojančios Bendrijos finansinę paramą veterinarijos srityje;
            
         
               (2)
            
            
               visų pirma Sprendimo 2009/470/EB 22 straipsnyje nustatyta, kad Bendrija gali įgyvendinti technines ir mokslines priemones, kurios yra reikalingos rengiant Bendrijos veterinarijos teisės aktus, arba padėti jas įgyvendinti valstybėms narėms;
            
         
               (3)
            
            
               Komisijos komunikate Europos Parlamentui ir Tarybai dėl naminių bičių sveikatos (4) apžvelgiami Komisijos jau įgyvendinti ir įgyvendinami veiksmai, susiję su bičių sveikata ES. Pagrindinis komunikate nagrinėjamas klausimas – bičių mirtingumas, apie kurį pranešta keliose pasaulio šalyse ir ES;
            
         
               (4)
            
            
               2009 m. EFSA projekto „Bičių mirtingumas ir priežiūra Europoje“ išvadose nurodyta, kad ES priežiūros sistemos iš esmės yra prastos ir trūksta valstybių narių lygmens duomenų ir palyginamų ES lygmens duomenų;
            
         
               (5)
            
            
               pagrindiniai Komisijos pasiūlyti veiksmai buvo paskirti ES etaloninę laboratoriją (ESEL) bičių sveikatai tirti ir pradėti bičių šeimų nykimo priežiūros tyrimus, kuriuos techninių aspektų požiūriu remtų ESEL ir bendrai finansuotų Komisija;
            
         
               (6)
            
            
               pirmasis žingsnis buvo žengtas, kai Komisijos reglamentu (ES) Nr. 87/2011 (5) buvo paskirta nuo 2011 m. balandžio 1 d. veikianti ESEL (ANSES, Sophia Antipolis, Prancūzija);
            
         
               (7)
            
            
               Komisijos prašymu, ESEL parengė techninį dokumentą „Basis for a pilot surveillance project on honey bee colony losses“ (Bandomojo bičių šeimų nykimo priežiūros projekto pagrindas) (žr. http://ec.europa.eu/food/animal/liveanimals/bees/bee_health_en.htm), kuriame valstybėms narėms pateikiamos gairės, kaip atlikti priežiūros tyrimus;
            
         
               (8)
            
            
               siekiant pagerinti galimybes gauti duomenų apie bičių sveikatą, tikslinga padėti atlikti tam tikrus bičių nykimo priežiūros tyrimus valstybėse narėse ir juos remti;
            
         
               (9)
            
            
               valstybės narės buvo raginamos iki 2011 m. rugsėjo 30 d. Komisijai siųsti priežiūros tyrimus, pagrįstus ESEL techniniu dokumentu;
            
         
               (10)
            
            
               priežiūros tyrimų pasiūlymus atsiuntė 20 valstybių narių. Šie pasiūlymai yra vertinami techniniu ir finansiniu požiūriu siekiant įvertinti jų atitiktį techniniam dokumentui „Basis for a pilot surveillance project on honey bee colony losses“. Atlikus vertinimą ir atranką bendras finansavimas, kuris neviršys 70 % ir kiekvienos valstybės narės atskiros paramos sumos, bus nustatytas vėlesniu Komisijos sprendimu;
            
         
               (11)
            
            
               priežiūros tyrimus turi sudaryti bitynų kontrolė surengiant vizitą prieš žiemą ir po jos. Kitą vizitą planuojama surengti vasarą. Todėl, priklausomai nuo valstybių narių programų koncepcijos, pirmasis vizitas turėtų būti surengtas prieš 2012 m. žiemą, o antrasis – vėlesniais metais. Todėl manoma, kad šį sprendimą reikėtų taikyti 2012 m. sausio 1 d. – 2013 m. birželio 30 d.;
            
         
               (12)
            
            
               tikslinga nustatyti 3 750 000 EUR Sąjungos paramą tyrimams;
            
         
               (13)
            
            
               šis sprendimas yra finansavimo sprendimas pagal Reglamento (EB, Euratomas) Nr. 1605/2002 75 straipsnio 2 dalį ir Reglamento (EB, Euratomas) Nr. 2342/2002 90 straipsnį;
            
         
               (14)
            
            
               šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   1.   Europos Sąjungos parama bičių šeimų nykimo priežiūros tyrimų įgyvendinimui yra 3 750 000 EUR. Parama skiriama 2012 m. sausio 1 d. – 2013 m. birželio 30 d. laikotarpiui.
   2.   1 dalyje nurodyta parama, kuri sudaro ne daugiau kaip 70 %, skiriama sąnaudoms, susijusioms su:
   
               i)
            
            
               atliekamais laboratoriniais tyrimais ir
            
         
               ii)
            
            
               darbuotojais, visų pirma paskirtais:
               
                           —
                        
                        
                           mėginiams imti ir
                        
                     
                           —
                        
                        
                           bitynų bei bičių šeimų sveikatos būsenai stebėti, padengti.
                        
                     
         2 straipsnis
   Šis sprendimas skirtas valstybėms narėms.
   
      Priimta Briuselyje 2011 m. gruodžio 21 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL L 155, 2009 6 18, p. 30.
   
      (2)  OL L 248, 2002 9 16, p. 1.
   
      (3)  OL L 357, 2002 12 31, p. 1.
   
      (4)  COM(2010) 714 galutinis.
   
      (5)  OL L 29, 2011 2 3, p. 1.